August Pauly
August Pauly var en tysk klassisk filolog, der fra 1837 udgav de første tre bind af Real-Encyclopädie der classischen Alterthumswissenschaft, hvis syvende og sidste bind udkom 1852.
Georg Wissowa (1859-1931) forestod fra 1894 en stærkt forøget udgave i 68 bind samt 15 supplementsbind og et registerbind (afsluttet 1980). Dette værk, kaldet Pauly-Wissowa og som regel forkortet RE, er trods sin alder stadig et grundlæggende referenceværk for alle oldtidsstudier.
Den omarbejdede Der Kleine Pauly udkom i fem bind 1964-75, og 1996-2003 blev udgivet Der neue Pauly, Enzyklopädie der Antike, som omfatter 12 bind Antike og fire bind Rezeption. Desuden er 14 supplementsbind under udarbejdelse (siden 2004).